**Vážení príbuzní, rodinní príslušníci**

Len s ľútosťou môžeme konštatovať, že epidemiologická situácia v našej krajine ako i v našom zariadení sa v posledných týždňoch značne zhoršila a miestami dochádza k reťazovému šíreniu pandémie. Žiaľ, tento fakt ovplyvňuje náš ďalší postup, čo sa týka uvoľňovania zavedených reštrikčných opatrení od 25.09.2020. Dúfali sme, že Vianoce budeme vedieť prežiť v uvoľnenejšej atmosfére v kruhu našich klientov, ktorí sa konečne dočkajú návštev svojich blízkych, i keď v prísnejších podmienkach, než na čo boli zvyknutí v ostatných rokoch.

Pri stanovení pravidiel návštev a „dovoleniek“ počas vianočných sviatkov sme vychádzali z **Odporúčanie MPSVR SR, vypracované v spolupráci s ÚVZ SR na zabránenie rizika šírenia ochorenia COVID-19 v podmienkach pobytových zariadení sociálnych služieb podmienených odkázanosťou počas vianočných a novoročných sviatkov,**  zo stanoviska vedenia **Asociácie poskytovateľov sociálnych služieb v SR,** ako izo skutkového stavu, v ktorom sa naše zariadenie nachádza, ďalej z pandemického plánu a semaforu, ktoré naše zariadenie zaraďuje, žiaľ do červenej zóny. V prvom rade sme museli zvážiť danosti nášho zariadenia na vytváranie izolačných zón pre klientov, ktorí by sa vracali z domáceho prostredia, ako aj personálne obsadenie jednotlivých oddelení, pričom sme vychádzali z nášho krízového plánu, ktorý je vypracovaný v spolupráci RÚVZ a vychádza zo všeobecne záväzných predpisov, platných zákonov, nariadení a dokumentov. Pri rozhodovaní sme mali na zreteli najmä ochranu klientov a zamestnancov zariadenia, ako aj ich rodiny a širšie okolie. Vzhľadom na to, že naše zariadenie nemá také priestorové možnosti na vytváranie karanténnych izieb (s vlastným sociálnym zariadením) po návrate klienta z domáceho prostredia, kde by aj po absolvovaní PCR testu (nie starším ako 24 hodín) mohol byť izolovaní ďalších 5 dní, nie je v našich možnostiach naplniť odporúčania MPSVR SR.

**IKT – Interný krízový tím Zariadenia pre Seniorov v Komárne stanovuje nasledovné pravidlá režimu opustenia zariadenia klientami vo Vianočnom období:**

* **klienti zariadenia,** ktorí v posledných 90 dňoch mali pozitívny test na chorenie COVID-19 a sú **po ukončenej karanténe, bez príznakov ochorenia COVID-19,** môžu zariadenie bezpečne opustiť, aj sa po ukončení pobytu v rodine do zariadenia bezpečne vrátiť, a to **bez potreby absolvovania antigénového alebo PCR testu pri tomto návrate** (pokiaľ sa u nich nevyskytli nové príznaky ochorenia).

Klient, aj jeho rodinní príslušníci (osoby žijúce v spoločnej domácnosti klienta) budú ústne aj písomne informovaní (formou čestného prehlásenia) o potrebe dodržiavania základných hygienicko-epidemiologických opatrení aj počas ich spoločného pobytu v domácom prostredí.

**Žiaľ, len uvedenú podmienku pokladáme za bezpečný pobyt klienta mimo zariadenia počas sviatkov**.

**Ostatní klienti zariadenia v záujme chránenia ich zdravia, zdravia spolubývajúcich ako i personálu, opustenie zariadenia, tzv. „dovolenku“ povolené nemajú.**

**Taktiež návštevy, vzhľadom na horeuvedené skutočnosti počas vianočných sviatkov nie sú povolené.**

**V Komárne dňa 18.12.2020 PhDr. Mgr. Hedviga Polgárová**

**riaditeľka**